ICN วิ่ง 4% เก็งฯ รายได้ปีนี้โตแตะ 1.5 พันลบ. โบรกฯ ชี้เทคนิคขาขึ้น วางแนวต้าน 2.80 บ.
ICN วิ่ง 4% เก็งฯ รายได้ปีนี้โตแตะ 1.5 พันลบ. โบรกฯ ชี้เทคนิคขาขึ้น วางแนวต้าน 2.80 บ. ล่าสุดอยู่ที่ 2.52 บาท บวก 0.10 บาท หรือ 4.13% มูลค่าซื้อขาย 38.32 ล้านบาท
ICN วิ่ง 4% เก็งฯ รายได้ปีนี้โตแตะ 1.5 พันลบ. โบรกฯ ชี้เทคนิคขาขึ้น วางแนวต้าน 2.80 บ. ล่าสุดอยู่ที่ 2.52 บาท บวก 0.10 บาท หรือ 4.13% มูลค่าซื้อขาย 38.32 ล้านบาท
30 ธ.ค. 2563

ผู้สื่อข่าวรายงานว่า ราคาหุ้น บริษัท อินฟอร์เมชั่น แอนด์ คอมมิวนิเคชั่น เน็ทเวิร์คส จำกัด (มหาชน) หรือ ICN ล่าสุด ณ เวลา 15.32 น. อยู่ที่ 2.52 บาท บวก 0.10 บาท หรือ 4.13% สูงสุดที่ 2.60 บาท ต่ำสุดที่ 2.42 บาท ด้วยมูลค่าซื้อขาย 38.32 ล้านบาท

โดย บล.โกลเบล็ก  ระบุในบทวิเคราะห์ว่า ICN ราคาอยู่ในทิศทางขาขึ้น พร้อมปริมาณการซื้อขายเพิ่มขึ้นอย่างมีนัยสำคัญ และ MACD ส่งสัญญาณ Bullish หนุน คาดราคามีโอกาสขึ้นต่อ โดยมีแนวต้านบริเวณ 2.60-2.80 บาท แนวรับ 2.44 บาท Cut loss 2.40 บาท
นอกจากนี้ นายมนชัย มณีโรจน์ ประธานกรรมการบริหาร ICN เปิดเผยว่า บริษัทตั้งเป้ารายได้ปี 64 จะสามารถเติบโตได้ 35-45% หรือทำรายได้ทะลุ 2,000 ล้านบาท เป็นผลมาจากการที่บริษัทมีงานในมือ (Backlog) มูลค่ารวมกว่า 2,000 ล้านบาทที่มีกำหนดรับรู้รายได้ในปีหน้าราว 1,400 ล้านบาท และคาดว่าจะมีงานเข้ามาเพิ่มขึ้นไม่ต่ำกว่า 2,000 ล้านบาท อาทิ งานบริการบำรุงรักษาสถานีฐาน โครงข่ายหลักและสัญญาณโครงข่ายโทรศัพท์เคลื่อนที่ บริการบำรุงรักษาโครงข่ายและระบบกล้องโทรทัศน์ การจำหน่ายอุปกรณ์อะไหล่ของ Huawei และ Nokia รวมไปถึงงานติดตั้งและขยายโครงข่ายระบบแคเบิ้ลใยแก้วนำแสง ที่ยังคงมีงานออกมาอย่างต่อเนื่อง
สำหรับทิศทางผลประกอบการไตรมาส 4/63 คาดว่าจะใกล้เคียงกับช่วงไตรมาส 3/63 และมั่นใจว่าผลประกอบการทั้งปี 63 รายได้จะเติบโตได้ราว 20% หรือมีรายได้ราว 1,500 ล้านบาท ตามเป้าหมายที่วางไว้ หลังจาก 9 เดือนแรกมีรายได้แล้ว 1,003 ล้านบาท เติบโต 37.3% จากช่วงเดียวกันของปีก่อนที่มีรายได้ 731.2 ล้านบาท เป็นผลมาจากงานรับเหมาวางระบบ อาทิ งานจัดซื้อ พร้อมติดตั้งระบบวิทยุสื่อสารแบบดิจิตอลในพื้นที่ กฟก.2 และงาน USO เฟส 2 รวมไปถึงงานบริการหลังการขาย อาทิ งานจ้างบำรุงรักษาซ่อมแซมแก้ไขและปรับเปลี่ยนโครงข่ายเค้บิลใยแก้วนำแสงสำหรับปีงบประมาณปี 63 ที่มีการเติบโตอย่างต่อเนื่อง